CELEX: 32020D0722
Language: da
Date: 2020-05-19 00:00:00
Title: Rådets afgørelse (EU) 2020/722 af 19. maj 2020 om den holdning, der skal indtages på Unionens vegne i Komitéen for Havnestatskontrol under Parisaftalememorandummet om havnestatskontrol i perioden 2020-2024

2.6.2020   
               
               
                  DA
               
               
                  Den Europæiske Unions Tidende
               
               
                  L 171/4
               
            
         RÅDETS AFGØRELSE (EU) 2020/722
         af 19. maj 2020
         om den holdning, der skal indtages på Unionens vegne i Komitéen for Havnestatskontrol under Parisaftalememorandummet om havnestatskontrol i perioden 2020-2024
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 100, stk. 2, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     I Europa-Parlamentets og Rådets direktiv 2009/16/EF (1) fastlægges Unionens retsregler for havnestatskontrol, som omformulerer og styrker den tidligere EU-lovgivning, der på dette område havde været i kraft siden 1995. Unionens retsregler for havnestatskontrol er baseret på Parisaftalememorandummet om havnestatskontrol (»Parisaftalememorandummet«), der blev undertegnet i Paris den 26. januar 1982.
                  
               
                     (2)
                  
                  
                     For EU-medlemsstaternes vedkommende bringes procedurerne, instrumenterne og aktiviteterne i Parisaftalememorandummet ved direktiv 2009/16/EF reelt ind under anvendelsesområdet for EU-retten. I medfør af nævnte direktiv bliver visse beslutninger, som træffes af Komitéen for Havnestatskontrol, der er nedsat i henhold til kapitel 7 i Parisaftalememorandummet (»Komitéen for Havnestatskontrol«), bindende for EU-medlemsstaterne.
                  
               
                     (3)
                  
                  
                     Komitéen for Havnestatskontrol mødes årligt. Den træffer under sine forhandlinger beslutninger om visse spørgsmål, der har retsvirkninger.
                  
               
                     (4)
                  
                  
                     I henhold til artikel 218, stk. 9, i traktaten om Den Europæiske Unions funktionsmåde (TEUF) skal Rådet på forslag af Kommissionen vedtage en afgørelse om fastlæggelse af den holdning, der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger.
                  
               
                     (5)
                  
                  
                     Parisaftalememorandummets forretningsorden gør det vanskeligt at fastlægge den holdning, der i henhold til artikel 218, stk. 9, i TEUF skal indtages på Unionens vegne, i rette tid inden hvert årlige møde i Komitéen for Havnestatskontrol. Det er derfor hensigtsmæssigt at fastlægge en sådan holdning bestående af overordnede principper og retningslinjer for flere år ad gangen i sammenhæng med en ramme for præciseringen heraf fra år til år. Desuden omhandler hovedparten af de emner, der drøftes på de årlige møder i Komitéen for Havnestatskontrol, spørgsmål vedrørende havnestatskontrol, som generelt er omfattet af én enkelt EU-retsakt, nemlig direktiv 2009/16/EF. Under de særlige omstændigheder, der gælder for Parisaftalememorandummet, er det derfor muligt at fastlægge en generel holdning, der skal indtages på Unionens vegne på flere af møderne i Komitéen for Havnestatskontrol.
                  
               
                     (6)
                  
                  
                     Unionen er ikke kontraherende part i Parisaftalememorandummet. Det er derfor nødvendigt, at Rådet bemyndiger medlemsstaterne til at handle i overensstemmelse med den holdning, der skal indtages på Unionens vegne, og til at give deres samtykke til at være bundet af de beslutninger, der træffes af Komitéen for Havnestatskontrol.
                  
               
                     (7)
                  
                  
                     Tekniske drøftelser og samarbejde med tredjelandsmedlemmer af Parisaftalememorandummet i Komitéen for Havnestatskontrol er af stor betydning for at sikre, at Parisaftalememorandummet er effektivt og velfungerende.
                  
               
                     (8)
                  
                  
                     Denne afgørelse bør omfatte perioden fra 2020 til 2024 —
                  
               VEDTAGET DENNE AFGØRELSE:
         
            Artikel 1
            Den holdning, der skal indtages på Unionens vegne på de årlige møder i Komitéen for Havnestatskontrol under Parisaftalememorandummet om havnestatskontrol (»Parisaftalememorandummet«) i perioden 2020-2024, når Komitéen for Havnestatskontrol skal vedtage afgørelser, der har retsvirkninger, skal være i overensstemmelse med de overordnede principper og retningslinjer om den holdning, der skal indtages på Unionens vegne i Komitéen for Havnestatskontrol. (2)
            
         
         
            Artikel 2
            Præciseringen fra år til år af den holdning, der skal indtages på Unionens vegne på de årlige møder i Komitéen for Havnestatskontrol under Parisaftalememorandummet i perioden 2020-2024, fastsættes i overensstemmelse med procedurereglerne for præciseringen fra år til år af den holdning, der skal indtages på Unionens vegne i Komitéen for Havnestatskontrol (3)
            
         
         
            Artikel 3
            De medlemsstater, der er bundet af Parisaftalememorandummet, handler i overensstemmelse med den holdning, der skal indtages på Unionens vegne, jf. artikel 1 og 2, idet de handler i fællesskab i Unionens interesse.
         
         
            Artikel 4
            Denne afgørelse træder i kraft på dagen for vedtagelsen.
            Den udløber den 31. december 2024.
         
         
            Udfærdiget i Bruxelles, den 19. maj 2020.
            
               
                  På Rådets vegne
               
               
                  Formand
               
               G. GRLIĆ RADMAN
            
         
         
            (1)  Europa-Parlamentets og Rådets direktiv 2009/16/EF af 23. april 2009 om havnestatskontrol (EUT L 131 af 28.5.2009, s. 57).
         
            (2)  Jf. dok. ST 7465/20, punkt I, på http://register.consilium.europa.eu.
         
            (3)  Jf. dok. ST 7465/20, punkt II, på http://register.consilium.europa.eu.